**РЕЗЮМЕТА**

на научните публикации на гл. ас. д-р Яна Красимирова Манчева, представени за участие в конкурса за доцент по филология (старокорейски език и култура), обявен от СУ „Св. Климент Охридски“ в Държавен вестник, брой 88 от 13.11.2015 г.

**І. Монографии**

1. ***Ролята на учените в културния и политическия живот на традиционна Корея*. София, Метеор, 2016.**

Монографията разглежда ролята на учените за развитието на корейската култура в исторически план, като специален акцент е поставен върху първата половина на династия Чосон (1392-1910), династията, която възприема конфуцианството като водеща държавна идеология. Първото столетие от управлението й е разглеждано като „златен век“ за Корея заради разцвета на науката и културата, разцвет, най-вече свързван с крал Седжонг (упр. 1418-1450), почитан и до днес като един от най-добродетелните управници на Корея.

В книгата са представени качествата и познанията, които е трябвало да притежава човек, за да бъде приет и учен, както и представата за „образованост“. Корея, която от древни времена изпитва силното влияние на Китай и китайската култура, се развива под въздействието на конфуцианството, като именно познанията в тази област са едни от водещите, когато става дума за определяне на „учеността“.

При работа с толкова отдалечен в пространството и времето обект съществува неизбежен риск върху него да бъдат проектирани модерни „западни“ понятия. Изследването не цели да анализира корейските учени от съвременна гледна точка, а да ги представи през призмата на времето им. На базата на стари и съвременни източници, които от своя страна се позовават на стари корейски хроники и записки, в изследването са проследени най-напред понятията, използвани да обозначат корейските образовани хора и връзката им с управлението, образованието и изкуствата в Корея.

Първата глава, озаглавена „*Сонби* и управлението“, разглежда най-напред най-разпространеното понятие, свързано с учените в Корея – *сонби*. Представена е историята на понятието, както и други термини – *янгбан*, *садебу*, които отново имат връзка с „образоваността“. Следващите части от първата глава се занимават с връзките на учените с управлението, като е въведено и още едно понятие – *сарим*, което обозначава ерудитите от времето на династия Чосон, чиято база се намира в провинцията и които от ХVІ в. започват да оказват силно влияние върху политиката на династията.

Втората глава се занимава с връзката на учените с образованието и системата на държавните изпити *куаго*. Най-напред са представени различните образователни институции, съществували в Корея, сред които институции, занимаващи се с начално образование като *соданг*, институции за средно образование като *хянггьо*, частните конфуциански школи *соуон* и държавният университет Сонггюнгуан. Отделно е представена и системата на държавните изпити *куаго* – трите категории изпити, както и темите, по които е трябвало да се готвят кандидатите, за да се явят на тях.

Третата глава представя връзката на корейските учени с изкуствата, които по традиция в Корея са разглеждани като „високи“ – музика, литература, калиграфия и изобразително изкуство. Тези изкуства в Корея са смятани за задължителни за културното усъвършенстване. В началото на династия Чосон те са възприемани като средство за практикуването на неоконфуцианския път, като материал за образование и разпространение на морала. Управниците на Корея ги използват с политическа и етическа функция – те трябва да демонстрират държавната идеология и конфуцианския морал и да помогнат за построяването на идеалната конфуцианска държава.

Приложението дава кратки биографични справки за някои от учените, представени в изследването, които остават в корейската история с богатия си принос за развитието на културата на Корея.

**ІІ. Статии**

1. **“Korean Literati and Their Role in Developing the Arts and Culture in Choson Korea”. In: *Korea – From Traditions to Modernity*. Sofia, Kamea, 2013, pp.85-91.**

Статията разглежда ролята на корейските учени за развитието на изкуствата по време на династия Чосон (1392-1910). По-подробно внимание е отделено на учените, занимаващи се с музика, калиграфия и изобразително изкуство, които традиционно са смятани за най-подходящи за корейските учени *сонби*.

1. **“On Korean Sonbi and Education during Joseon Dynasty”. In: *Outlining the Korean Society*. International Jubilee Conference on Korean Studies Dedicated to the 20-th Anniversary of the Korean Studies Program in Sofia University St. Kliment Ohridski. Sofia, Kamea, 2015. pp. 208-213.**

Статията се фокусира върху връзката на корейските учени *сонби* с образованието по време на династия Чосон (1392-1910). От древни времена образованието в Корея е на висока почит. Корейските управници вярват, че образованието е най-добрият начин за култивиране на хората и смятат, че образованието може да бъде от полза на цялото общество. Статията проследява институциите, които традиционно се занимават с образование в Корея – *соданг* (началните училища), *хянггьо* (държавните училища) и *соуон* (частните конфуциански школи).